Presidentti Donald Trump sanoi voivansa lopettaa sellaisten maiden tukemisen jotka ovat kritisoineet hänen päätöstään tunnustaa Jerusalem Israelin pääkaupungiksi.

Keskiviikkona uhkauksensa esittäneen Trumpin mukaan Yhdysvallat voisi katkaista rahallisen tuen YK-mailta, jotka aikovat äänestää Yhdysvaltoja päätöksen perumiseen kehottavan päätöslauselman puolesta.

– He vievät satoja miljoonia tai jopa miljardeja dollareita ja äänestävät sitten meitä vastaan. No, me aiomme seurata tätä äänestystä. Antaa heidän äänestää meitä vastaan. Säästämme paljon rahaa. Me emme välitä, Trump sanoi toimittajille Valkoisessa talossa uutistoimisto Reutersin mukaan.

Trumpin päätös tunnustaa Jerusalem Israelin pääkaupungiksi on aiheuttanut levottomuuksia palestiinalaisalueilla ja kerännyt arvostelua ympäri maailman. YK:n yleiskokous kokoontuu torstaina harvinaiseen hätäistuntoon arabi- ja muslimimaiden pyynnöstä. Istunnossa on tarkoitus äänestää päätöslauselman luonnoksesta, jonka toimeenpanon Yhdysvallat pysätti veto-oikeudellaan YK:n turvallisuusneuvoston kokouksessa maanantaina.

Mielenosoitukseen osallistunut poika poltti Doland Trumpia esittävää kuvaa Gazan alueella Jerusalemin tunnustamisen jälkeen.­

Tiistaina Yhdysvaltojen YK-lähettiläs Nikki Haley varoitti lukuisille maille lähettämässä kirjeessä Trumpin pyytäneen häntä raportoimaan itselleen esitystä kannattavista maista.

– Yhdysvallat kerää nimilistaa, Haley varoitti lyhyesti Twitter-tilillään.

Toisten YK-maiden uhkailu ennen päätöslauselmista äänestämistä on erittäin harvinaista. Useat kokeneet diplomaatit arvioivat Reutersille, että niillä on tuskin kovin suurta vaikutusta äänten jakautumiseen torstaina.

Yhdysvaltojen avustusviraston USAIDin mukaan Yhdysvallat jakoi vuonna 2016 Saharan eteläpuolisen Afrikan maille taloudellista apua 13 miljardin dollarin eli reilun kymmenen miljardin euron edestä ja saman verran Lähi-idän ja Pohjois-Afrikan maille. Etelä- ja Keski-Aasian maita Yhdysvallat tuki 6,7 miljardin dollarin eli yli 5,5, miljardin euron summalla.